Oct 04,2016
చిన్న పట్టణాలకు బీపీవో కేంద్రాలు
           న్యూఢిల్లీ: దేశంలోని చిన్న నగరాల్లో ఏర్పాటు చేయదలచిన 'బిజినెస్‌ ప్రాసెస్‌ అవుట్‌సోర్సింగ్‌' (బీపీవో) యూనిట్లలో ఏర్పాటు చేయదలచిన దాదాపు 9000 సీట్లకు కేంద్ర ప్రభుత్వం సూత్రప్రాయ అంగీకారం తెలిపి నట్లుగా సర్కారు సోమవారం వెల్లడించింది. సుమారు రూ.493 కోట్ల వ్యయంతో చేపట్టిన 'బీపీవోల ప్రోత్సాహక పథకం'లో భాగంగా చిన్న నగరాలలో ఏర్పాటు చేసే బీపీవోల్లోని 48,300 సీట్లకు కేంద్రం ఆర్థిక చేయూతను అందించనుంది. ఈ పథకం కింద వాస్తవ మూలధన వ్యయంలో 50 శాతం నిధులను లేదా గరిష్టంగా ఒక్క సీటుకు రూ.1 లక్ష మేర సర్కారు కంపెనీలకు చెల్లించ నుంది. ఈ పథకం కింద దాదాపు 50 కంపెనీలు 18 రాష్ట్రాలు, రెండు కేంద్రపాలిత ప్రాంతాల్లోని ద్వితీయ, తృతీయ శ్రేణి నగరాల్లో 60 బీపీఓ కేంద్రాలను ఏర్పాటు చేయనున్నాయి. కేంద్రం చర్యతో ఉద్యోగులు ఇతర పెద్ద నగరాలకు తరలిపోకుండానే తమ ప్రాంతాల్లోనే ఉంటూ ఉద్యోగాలు చేసుకొనేందుకు వీలు పడుతుందని ఐటీ, కమ్యూనికేషన్ల శాఖ మంత్రి రవిశంకర్‌ ప్రసాద్‌ తెలిపారు. ప్రపంచ వ్యాప్తంగా మొత్తం బీపీఓ వాణిజ్యంలో భారత్‌ వాటా 38 శాతంగా ఉందని మంత్రి వివరించారు. రానున్న రోజుల్లో ఇది మరింతగా వృద్ధి చెందేందుకు అపారమైన అవకాశాలు ఉన్నట్లుగా తెలిపారు. ఎలక్ట్రానిక్స్‌ అండ్‌ ఐటీ శాఖ సంయుక్త కార్యదర్శి రాజీవ్‌ కుమార్‌ ఇదే విషయమై స్పందిస్తూ.. 'సాఫ్ట్‌వేర్‌ టెక్నాలజీ పార్క్‌ ఆఫ్‌ ఇండియా' (ఎస్‌టీపీఐ) ఇప్పటి వరకు 9,020 సీట్లకు సూత్రప్రాయ అంగీకారం తెలిపిందని మూడో రౌండ్‌ బిడ్డింగ్‌లో మరో 3000 సీట్లను ఎంపిక చేసేందుకు అవకాశం ఉన్నట్లుగా వివరించారు.
మీ స్నేహితులకు రికమెండ్ చెయ్యండి